Συνάδελφοι, στη συνεδρίαση της Ενιαίας Σχολικής Επιτροπής Πρωτοβάθμιας Εκπ/σης (ΕΣΕ ΠΕ) στις 14/01/2019 συζητήθηκαν τα παρακάτω θέματα:

Α. Ο Πρόεδρος της ΕΣΕ ΠΕ κ. Σιούτας, απαντώντας και σε δικά μας ερωτήματα, ενημέρωσε για τα παρακάτω:

1. Δεν έχει εκταμιευθεί η 4η τακτική δόση του 2018 που ανέρχεται στις 57.000 ευρώ ούτε η έκτακτη των 25.000 ευρώ από το δήμο. Αναμένεται επιπλέον από το ΙΝΕΔΙΒΙΜ (Ίδρυμα νεολαίας και δια βίου μάθησης) το Φλεβάρη το ποσό των 30.000 ευρώ που αντιστοιχεί στην πληρωμή των καθαριστριών και των σχολικών τροχονόμων.
2. Αναφορικά με τις δαπάνες της ΕΣΕ ΠΕ στις ΔΕΚΟ, έγινε υπενθύμιση ότι αυτές πλέον πρέπει να καλύπτονται σε διάστημα δύο μηνών για να μην συσσωρεύονται χρέη.
3. Οι δαπάνες που αφορούν σε διάφορους προμηθευτές και δεν έχουν ακόμα καλυφτεί ανέρχονται στις 30.000 ευρώ περίπου.
4. Έχει δοθεί μόνο μία δόση των 150 ευρώ ανά χείρας σε κάθε σχολείο από το Σεπτέμβρη και η επόμενη υπολογίζεται να δοθεί μέσα στο Φλεβάρη του 2019.
5. Τα χρήματα που έχουν δοθεί από τους δ/ντές για λειτουργικές δαπάνες του σχολείου τους το σχολικό έτος 2017-18 ανέρχονται στα 1.000 ευρώ και δεν τα έχει καλύψει ακόμα η ΕΣΕ ΠΕ. Δέσμευση είναι να δοθούν άμεσα, μέσα στον Γενάρη του 2019. (!)
6. Η ΕΣΕ ΠΕ δεν μπορεί να καλύψει δαπάνες για εποπτικό υλικό, όπως αυτό των υδρόγειων σφαιρών που ζητούν τα σχολεία.(!)
7. Μέσα στον Γενάρη καλύφτηκαν τα σχολεία με υλικά καθαριότητας και χαρτί φωτοτυπικού. Τα πρώτα έχουν αυξηθεί κατά 10-20% σε σχέση με την περσινή σχολική χρονιά.

Στα ερωτήματά μας για τις κτιριακές ανάγκες των σχολείων και την αναγκαιότητα καταγραφής και υλοποίησης κατά προτεραιότητα, ο κ. Σιούτας επέμεινε ότι η ΕΣΕ ΠΕ μόνο μικροεπισκευές μπορεί να κάνει και τα αιτήματα για πιο μεγάλα επισκευαστικά έργα τα προωθεί στις Τεχνικές Υπηρεσίες. Δεσμεύτηκε, ωστόσο, μετά από επιμονή δική μας και της Ένωσης Γονέων, ότι θα γίνει απολογισμός των αιτημάτων που έχουν ικανοποιηθεί από την ΕΣΕ ΠΕ -αλλά και αυτών που δεν έχουν- μετά το Φλεβάρη. Αναφορικά με τον απολογισμό του έργου των Τεχνικών Υπηρεσιών στα σχολεία, πρότεινε να ζητηθεί αυτός από το ΔΣ του Συλλόγου Εκπ/κών του δήμου. (Σαν να μην αφορά το θέμα αυτό την ΕΣΕ ΠΕ!)

Ζητήθηκε, επίσης, ενημέρωση για την αναβάθμιση των εργαστηρίων και η πληροφορία που δόθηκε ήταν ότι το θέμα το έχει αναλάβει αποκλειστικά ο κ. Συρίγος.

Αναφορικά με τις επισκευές των φωτοτυπικών μηχανημάτων, τέθηκε το πρόβλημα παλαιότητας αυτών και της αναγκαιότητας αντικατάστασής τους από την εταιρεία που έχει αναλάβει τη συντήρηση. Ο κ. Σιούτας δεσμεύτηκε ότι θα δει άμεσα το θέμα. Ήδη στο 4ο Δημοτικό ανέλαβε η εταιρεία την αντικατάσταση παλιού φωτοτυπικού.

Δεν αναφέρθηκαν αιτήματα σχολείων παρά μόνο μερικά του σχολικού συγκροτήματος 4ου – Αγίου Ανδρέα:

1. Αγορά πίνακα ανακοινώσεων για το ΔΣ του Αγ. Ανδρέα και του 7ου Νηπιαγωγείου. Εγκρίθηκε μόνο για το Νηπιαγωγείο.
2. Τοποθέτηση προστατευτικών στις μπασκέτες του γηπέδου του σχολικού συγκροτήματος. Αίτημα από τις αρχές του περασμένου σχολικού έτους! Δεν υπήρξε καμία δέσμευση.

Β. Αναφορικά με το θέμα της ΗΔ για αποδοχή τακτικής και έκτακτης επιχορήγησης (57.000 και 25.000 αντίστοιχα), έγινε ομόφωνα αποδεκτό.

Συναδέλφισσες/Συνάδελφοι, θα παρακαλούσαμε οι εκπρόσωποί σας στην ΕΣΕ ΠΕ να είχαμε εικόνα από τα αιτήματα που στέλνετε σ’ αυτήν, ώστε να προσπαθούμε να τεθούν στα θέματα της Ημερήσιας διάταξης. Θεωρούμε, επίσης, ότι επιβάλλεται η παρουσία σας στις συνεδριάσεις για να αντιμετωπίζονται αμεσότερα και αποτελεσματικότερα οι ανάγκες λειτουργίας των σχολείων μας.

Καλή δύναμη και καλή συνέχεια!

Με εκτίμηση

Ανθή Μαντζαβράκου